Nienaber kies Willemse, Wiese vir WallistoetsJasper Wiese en Bongi Mbonambi is in die Springbokke se beginspan vir Saterdag se toets teen Wallis. Foto: Patrick Hamilton/AFP. Damian Willemse op heelagter, Elton Jantjies op losskakel, Jasper Wiese as agtsteman en nog geen teken van Evan Roos, Marcell Coetzee of Deon Fourie nie. Dít is van die eerste dinge wat ’n mens raaksien wanneer jy na die Springbokspan vir die naweek se openingstoets teen Wallis op Loftus Versfeld kyk. Elrigh Louw en Salmaan Moerat se stewige vertonings in die Verenigde Rugbykampioenskap (VRK) word darem beloon en hulle sal hul toetsbuiging maak wanneer hulle van die plaasvervangersbank af hul verskyning op die veld maak. Springbokafrigter Jacques Nienaber verwag ’n fisieke aanslag van Wallis en saam met Moerat en Louw is daar nog vier voorspelers – Malcolm Marx, Steven Kitshoff, Vincent Koch en Kwagga Smith – op die plaasvervangersbank. Herschel Jantjies en Willie le Roux kan dan vir die nodige reserweslaankrag in die agterlyn sorg. “Ons het ’n talentvolle groep spelers om uit te kies. Terselfdertyd is ons bevoorreg dat van die ouens ook lekker veelsydig is – iemand soos Damian Willemse kan byvoorbeeld losskakel, senter of heelagter speel, terwyl Kwagga Smith ewe tuis in enige van die losvoorspeler-posisies voel,” het Nienaber gesê. Hy is ook opgewonde om vir Moerat en Louw ’n kans op die internasionale verhoog te gee. “Daar is ’n plan gereed om nie net vir die jong spelers ’n kans te gee om hul stempel af te druk nie, maar ook om na die spel van die meer ervare spelers te kyk. Jacques Nienaber (Foto: Phill Magakoe/AFP) “Wanneer daar so ’n groot spelersgroep is, sal daar altyd ’n paar spelers wees wat hulself ongelukkig kan ag omdat hulle nie die span gehaal het nie. Daar moet egter ’n fyn lyn gehandhaaf word tussen die doelwit om toetse te wen, spandiepte te bou en aan ons spelpatroon te skaaf.” Nienaber, wat al vantevore gesê het dat Wallis nie sommer so ’n hierjy span is nie, het weer gesê dat die Springbokke ’n taai toets verwag. “Wallis het sterk voorspelers en ’n agterlyn wat skielik die nodige vonk kan verskaf. Ons sal vanuit die staanspoor op ons beste moet wees as ons die seisoen goed wil begin.” Wallis se span vir die eerste toets word Donderdag aangekondig. Springbokke: Damian Willemse (heelagter), Cheslin Kolbe (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Elton Jantjies (losskakel), Faf de Klerk (skrumskakel), Jasper Wiese (agtsteman), Franco Mostert (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Salmaan Moerat, Elrigh Louw, Kwagga Smith, Herchel Jantjies en Willie le Roux.